Document ID: 32005R0449

ΚΑΝΟΝΙΣΜΌΣ (ΕΚ) αριθ. 449/2005 ΤΗΣ ΕΠΙΤΡΟΠΉΣ
της 18ης Μαρτίου 2005
για παρέκκλιση από τον κανονισμό (ΕΚ) αριθ. 174/1999 όσον αφορά τη διάρκεια ισχύος των πιστοποιητικών εξαγωγής στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 31 παράγραφος 14,
Εκτιμώντας τα ακόλουθα:
(1)
Το άρθρο 6 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων (2) θεσπίζει τη διάρκεια ισχύος των αδειών εξαγωγής.
(2)
Η Ρωσική Ομοσπονδία επέβαλε νέες απαιτήσεις σε ό,τι αφορά την έγκριση των εγκαταστάσεων επεξεργασίας γαλακτοκομικών προϊόντων στην Τσεχική Δημοκρατία, στην Εσθονία, στην Κύπρο, στη Λεττονία, στη Λιθουανία, στην Ουγγαρία, στη Μάλτα, στην Πολωνία, στη Σλοβενία και στη Σλοβακία (καλούμενες εν προκειμένω «νέα κράτη μέλη»), που προβαίνουν σε εξαγωγές στη Ρωσία.
(3)
Παρά τον έλεγχο των γαλακτοκομικών εγκαταστάσεων που διενήργησαν οι ρωσικές κτηνιατρικές αρχές τους τελευταίους μήνες, οι ρωσικές αρχές δεν έχουν ακόμη διαβιβάσει στις αρμόδιες αρχές των νέων κρατών μελών τον κατάλογο των εγκεκριμένων εγκαταστάσεων.
(4)
Πολλοί φορείς εκμετάλλευσης, εν αναμονή της εγκρίσεως των γαλακτοκομικών εγκαταστάσεων, δεδομένου ότι πληρούν τις απαιτήσεις της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (3), συνεχίζουν να υποβάλλουν συνεχώς αιτήσεις για πιστοποιητικά εξαγωγής, ούτως ώστε να διατηρήσουν τις συνήθεις εμπορικές συναλλαγές τους με τη Ρωσία. Ωστόσο, δεν θα είναι σε θέση να χρησιμοποιήσουν τα εν λόγω πιστοποιητικά πριν από την περίοδο ισχύος τους.
(5)
Οι νέοι ρωσικοί όροι πιστοποίησης απαιτούν από τους κοινοτικούς εξαγωγείς να διαθέτουν, από την 1η Ιανουαρίου 2005 το αργότερο, πιστοποιητικά προεξαγωγής που αποδεικνύουν την κτηνιατρική και υγειονομική συμμόρφωση των ζώων και ζωικών προϊόντων, τα οποία προέρχονται από κράτος μέλος πλην του εξάγοντος κράτους μέλους, και τα οποία εμπεριέχονται στο τελικό προϊόν.
(6)
Δεδομένου ότι η θέσπιση νέου διοικητικού συστήματος και κατάλληλων διαδικασιών μεταξύ των κρατών μελών σε ό,τι αφορά την έκδοση και ανταλλαγή των εν λόγω προεξαγωγικών πιστοποιητικών χρειάζεται χρόνο και το σύστημα δε βρίσκεται σε πλήρη επιχειρησιακή κατάσταση σε όλα τα κράτη μέλη, ορισμένοι εξαγωγείς δε θα είναι σε θέση να χρησιμοποιούν πιστοποιητικά εξαγωγής με λήξη ισχύος στις 31 Ιανουαρίου 2005, επειδή δε διαθέτουν τα εν λόγω προεξαγωγικά πιστοποιητικά.
(7)
Με βάση τα ανωτέρω, είναι σκόπιμο να προβλεφθεί η παράταση της διάρκειας ισχύος των πιστοποιητικών εξαγωγής που εκδόθηκαν τον Ιούλιο, τον Αύγουστο, τον Σεπτέμβριο, τον Οκτώβριο και τον Νοέμβριο του 2004.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 του κανονισμού (ΕΚ) αριθ. 174/1999, τα πιστοποιητικά εξαγωγής με προκαθορισμένο ύψος επιστροφής, που έχουν ως αποδέκτη τη Ρωσία και τα οποία έχουν εκδοθεί τους μήνες Ιούλιο, Αύγουστο, Σεπτέμβριο, Οκτώβριο και Νοέμβριο του 2004, σε ό,τι αφορά τα προϊόντα που ορίζονται στα στοιχεία α) έως δ) του εν λόγω άρθρου, ισχύουν έως τις 30 Απριλίου 2005.
Άρθρο 2
Αιτήσει του κατόχου, η διάρκεια ισχύος των πιστοποιητικών που προβλέπονται στο άρθρο 1 προσαρμόζεται από τις αρμόδιες αρχές των κρατών μελών.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 εφαρμόζεται από την 1η Ιουλίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 2005.

Labels: 3
17